Johannesburg – Die kontrakdispuut tussen die Lions en die Sharks oor wie die “besitreg” het om Willem Alberts en Louis Ludik te kan kies, stuur op ’n krisis vir die twee begaafde spelers én die twee Super14-spanne af.
Die Suid-Afrikaanse Rugbyunie het gister uitsluitsel gegee oor die spelers se posisie deur te sê dat Alberts en Ludik nie vir die Sharks mag speel alvorens hulle nie hul vrystelling-sertifikate van die Goue Leeus Rugbyunie (GLRU) ontvang het nie. Dit geld vriendskaplike wedstryde én die Sanzar-reeks om die Super14-trofee.
Ludik is nog beseer, maar dit ontneem Alberts van sy kans om volgende week sy Sharks-buiging in ’n vriendskaplike wedstryd teen die Western Force in Kaapstad te maak.
Verlede jaar het ’n soortgelyke kontrak-dispuut tussen die GLRU en die Westelike Provinsie oor die dienste van Jaque Fourie op arbitrasie uitgeloop, maar ’n beslissing was eers ná maande in ink en Fourie het in dié tyd vir geen unie rugby gespeel nie.